পশ্চিমবঙ্গের বসিরহাটের তৃণমূল সাংসদ নুসরত জাহান কলকাতার দুর্গাপূজায় সিঁদুর খেললেন
লাল পেড়ে সাদা শাড়ি, শাঁখা সিঁদুরে সেজে অন্যান্য মহিলাদের সঙ্গে নুসরত মেতে ওঠেন মা দুর্গাকে বিদায় জানানোর ঐতিহ্যবাহী প্রথা সিঁদুর খেলায়। মৌলবাদীদের ফতোয়া অগ্রাহ্য করার সাহস পেলেন কী করে? 
মৌলবাদীদের ফতোয়ার পরোয়া না করে পশ্চিমবঙ্গের বসিরহাটের তৃণমূল সাংসদ নুসরত জাহান আজ আবার কলকাতার একটি দুর্গাপূজা মণ্ডপে গিয়ে সিঁদুর খেলেন। দুর্গাপূজার শুরুতেই স্বামী নিখিল জৈনকে সঙ্গে নিয়ে কলকাতার একটি নামী পূজা মণ্ডপে গিয়ে অঞ্জলি দিয়েছিলেন নুসরত জাহান। শাঁখা সিঁদুর পরা নুসরতকে হিন্দুদের পুজোয় যোগ দিতে দেখে উত্তরপ্রদেশের এক কট্টর মৌলবাদী মুসলমান নেতা প্রচণ্ড রেগে গিয়ে বলেছিলেন, এমন মেয়ে মুসলমান সমাজের কলঙ্ক। ইঙ্গিত দিয়েছিলেন ওঁকে সরিয়ে দেওয়ার। এই রাজ্যের কিছু মৌলবাদীও নুসরতের "হিন্দুয়ানির" ঘোরতর নিন্দা করেছিলেন। কিন্তু এই সব নিন্দামন্দ করে যে তাঁকে টলানো যাবে না, আবার তার প্রমাণ পাওয়া গেল। আজ শুক্রবার দুপুরে কলকাতার আর একটি বড় পুজোর প্রতিমা বিসর্জনের আগে পুজো কমিটির আমন্ত্রণে নুসরত পৌঁছে যান মণ্ডপে। লাল পেড়ে সাদা শাড়ি, শাঁখা সিঁদুরে সেজে অন্যান্য মহিলাদের সঙ্গে নুসরত মেতে ওঠেন মা দুর্গাকে বিদায় জানানোর ঐতিহ্যবাহী প্রথা সিঁদুর খেলায়। মৌলবাদীদের ফতোয়া অগ্রাহ্য করার সাহস পেলেন কী করে? উত্তরে স্বামী নিখিল জৈনকে পাশে নিয়েই নুসরত সাংবাদিকদের বলেন, "আমি ঈশ্বরের স্পেশ্যাল সন্তান। সব ধর্মের প্রতি আমার শ্রদ্ধা আছে। নিজের মতো করে আমি ধর্ম পালন করি। কোনও ফতোয়ার পরোয়া করি না।"